Document ID: 31988R3272

*****
ΚΑΝΟΝΙΣΜΟΣ (ΕΟΚ) αριθ. 3272/88 ΤΗΣ ΕΠΙΤΡΟΠΗΣ
της 24ης Οκτωβρίου 1988
που τροποποιεί τον κανονισμό (ΕΟΚ) αριθ. 1496/80 περί της δηλώσεως των στοιχείων για τον καθορισμό της δασμολογητέας αξίας και στην παροχή των σχετικών εγγράφων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 περί της δασμολογητέας αξίας των εμπορευμάτων (1), όπως τροποποιήθηκε τελευταία από τον κανονισμό (ΕΟΚ) αριθ. 1055/85 (2), και ιδίως το άρθρο 16,
Εκτιμώντας:
ότι στο άρθρο 1 του κανονισμού (ΕΟΚ) αριθ. 1496/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3462/83 (4), προβλέπεται, ειδικότερα, υπόδειγμα εντύπου D.V.1 για τη δήλωση στοιχείων σχετικών με τη δασμολογητέα αξία·
ότι είναι επιθυμητό να μεταβληθούν οι πληροφορίες που ζητούνται με το έντυπο και να προβλεφθεί η χρήση συμπληρωματικών σελίδων και να προσδιορίζονται οι υποχρεώσεις και οι αρμοδιότητες του διασαφηστή·
ότι πρέπει να αντικατασταθούν από ποσό εκφρασμένο σε ECU οι αξίες που αναφέρονται στο άρθρο 2 παράγραφος 1 στοιχείο α) του κανονισμού (ΕΟΚ) αριθ. 1496/80, κάτω από τις οποίες τα κράτη μέλη μπορούν να παραιτηθούν από την απαίτηση υποβολής της δήλωσης στοιχείων σχετικών με τη δασμολογητέα αξία και να ληφθεί υπόψη ο πληθωρισμός που έχει μεσολαβήσει μετά την τελευταία αναθεώρηση των αξιών αυτών·
ότι, για λόγους απλοποίησης της διοικητικής διαδικασίας, είναι αναγκαίο να διευκρινιστούν και να επεκταθούν οι περιπτώσεις για τις οποίες δεν είναι υποχρεωτική η υποβολή δήλωσης των στοιχείων που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 1496/80 ή για τις οποίες μπορούν να επιτραπούν διαφοροποιήσεις ως προς τον τρόπο παρουσίασης των απαιτούμενων στοιχείων·
ότι η υποχρέωση υποβολής της δήλωσης συνδέεται με την εφαρμογή του κοινού δασμολογίου· ότι στο πλαίσιο αυτό δεν είναι πάντα απαραίτητο να απαιτείται η παροχή της εν λόγω δήλωσης· ότι οι διαφοροποιήσεις ως προς τον τρόπο παρουσίασης αυτών των στοιχείων μπορεί επίσης να δικαιολογείται στην περίπτωση που τα συγκεκριμένα εμπορεύματα αποτελούν αντικείμενο γενικών, περιοδικών ή ανακεφαλαιωτικών διασαφήσεων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Δασμολογητέας Αξίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1496/80 τροποποιείται ως εξής:
1. Το άρθρο 1 τροποποιείται ως εξής:
α) η παράγραφος 1 αντικαθίσταται από το ακόλουθο κείμενο:
«1. Όταν είναι απαραίτητο να καθοριστεί η δασμολογητέα αξία για την εφαρμογή του κανονισμού (ΕΟΚ) αριθ. 1224/80, δήλωση των στοιχείων των σχετικών με τη δασμολογητέα αξία επισυνάπτεται στη διασάφηση που συντάσσεται για τα εισαγόμενα εμπορεύματα. Η δήλωση συντάσσεται σε έντυπο D.V.1 που ανταποκρίνεται στο υπόδειγμα του παραρτήματος Ι, το οποίο συμπληρώνεται, κατά περίπτωση, από ένα ή περισσότερα έντυπα D.V.1α) που ανταποκρίνονται στο υπόδειγμα του παραρτήματος ΙΙ.»
β) Προστίθενται οι ακόλουθοι παράγραφοι 4 και 5:
«4. Η κατάθεση στο τελωνείο μιας δήλωσης όπως απαιτείται από την παράγραφο 1 με την επιφύλαξη ενδεχόμενης εφαρμογής ποινικών διατάξεων, ισοδυναμεί με ανάληψη ευθύνης εκ μέρους του διασαφηστή, όσον αφορά:
- την ακρίβεια και πληρότητα των στοιχείων της δήλωσης,
- τη γνησιότητα των επισυναπτόμενων εγγράφων που υποβάλλονται για την υποστήριξη αυτών των στοιχείων και
- την παροχή κάθε επιπλέον πληροφόρησης ή εγγράφου απαραίτητου για τον καθορισμό της δασμολογητέας αξίας.
5. Το παρόν άρθρο δεν εφαρμόζεται στα εμπορεύματα των οποίων η δασμολογητέα αξία προσδιορίζεται σύμφωνα με το σύστημα των απλοποιημένων διαδικασιών, που έχει θεσπισθεί σύμφωνα με το άρθρο 16α του κανονισμού (ΕΟΚ) αριθ. 1224/80.»
2. Τα άρθρα 2 και 3 αντικαθίσταται από τα ακόλουθα:
«Άρθρο 2
1. Τα κράτη μέλη δύνανται να παραιτηθούν από την απαίτηση του συνόλου ή μέρους της δηλώσεως που προβλέπεται στο άρθρο 1 παράγραφος 1:
α) όταν η δασμολογητέα αξία των εισαγομένων εμπορευμάτων δεν υπερβαίνει τις 30 000 ECU κατ' αποστολή, με την επιφύλαξη ότι δεν πρόκειται για τμηματικές ή πολλαπλές αποστολές από τον ίδιο αποστολέα στον ίδιο παραλήπτη ή
β) όταν πρόκειται για εισαγωγές στερούμενες κάθε εμπορικού χαρακτήρα ή
γ) όταν η προσκόμιση των εν λόγω στοιχείων δεν είναι αναγκαία για την εφαρμογή του κοινού δασμολογίου, ή όταν οι δασμοί που προβλέπονται από το δασμολόγιο δεν καθίστανται απαιτητοί βάσει ειδικών τελωνειακών διατάξεων.
2. Το ποσό που εκφράζεται σε ECU στην παράγραφο 1 στοιχείο α), μετατρέπεται στα νομίσματα των κρατών μελών με βάση τις τελευταίες ισχύουσες τιμές μετατροπής που έχουν θεσπιστεί σύμφωνα με το άρθρο 2 του κανονισμού (ΕΟΚ) αριθ. 2779/78 του Συμβουλίου (*).
Τα κράτη μέλη μπορούν να στρογγυλοποιούν προς τα πάνω ή προς τα κάτω το ποσό που λαμβάνεται μετά την μετατροπή.
Τα κράτη μέλη μπορούν να διατηρούν αμετάβλητη την αξία σε εθνικό νόμισμα του καθορισθέντος σε ECU ποσού αν, κατά την ετήσια προσαρμογή που προβλέπεται στο άρθρο 2 παράγραφος 2 πρώτο εδάφιο του κανονισμού (ΕΟΚ) αριθ. 2779/78, η μετατροπή του ποσού αυτού καταλήγει, πριν από τη στρογγυλοποίηση που προβλέπεται στην παρούσα παράγραφο, σε μεταβολή της αξίας σε εθνικό κατά ποσοστό μικρότερο από 5 % ή σε μείωση της αξίας αυτής.
3. Όταν πρόκειται για εμπορεύματα που αποτελούν αντικείμενο συνεχούς ρεύματος εισαγωγών, πραγματοποιούνται υπό τις αυτές εμπορικές συνθήκες που προέρχονται από τον ίδιο πωλητή και προορίζονται για τον ίδιο αγοραστή, τα κράτη μέλη μπορούν να παραιτηθούν από την απαίτηση παροχής του συνόλου των στοιχείων που προβλέπονται στο άρθρο 1 παράγραφος 1 ως δικαιολογητικά κάθε διασάφησης, αλλά πρέπει να απαιτούν αυτά σε κάθε περίπτωση μεταβολής των περιστάσεων και τουλάχιστον μία φορά κάθε τρία χρόνια.
4. Η απαλλαγή που χορηγείται δυνάμει του παρόντος άρθρου μπορεί να ανακληθεί και η προσκόμιση D.V.1 μπορεί να απαιτείται στις περιπτώσεις κατά τις οποίες αποδεικνύεται ότι έχουν πληρωθεί ή δεν πληρούνται πλέον οι προϋποθέσεις που δικαιολογούν την απαλλαγή αυτή.
Άρθρο 3
Σε περίπτωση χρησιμοποίησης συστημάτων ηλεκτρονικών υπολογιστών ή όταν τα συγκεκριμένα εμπορεύματα αποτελούν αντικείμενο γενικών, περιοδικών ή ανακεφαλαιωτικών διασαφήσεων, τα κράτη μέλη εξουσιοδοτούνται να επιτρέπουν την προσκόμιση των στοιχείων που απαιτούνται για τον καθορισμό της δασμολογητέας αξίας με διαφορετική μορφή.
(*) ΕΕ αριθ. L 333 της 30. 11. 1978, σ. 5.»
3. Το παράρτημα αντικαθίσταται από τα παραρτήματα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1989.
Εντούτοις δηλώσεις που υποβάλλονται με τη μορφή που αντιστοιχεί στο υπόδειγμα του παραρτήματος του κανονισμού (ΕΟΚ) αριθ. 1496/80 πριν από την ημερομηνία αυτή μπορούν να γίνονται αποδεκτές μέχρι τις 31 Δεκεμβρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Οκτωβρίου 1988.

Labels: 3